तरूण गोगोई का निधन एक युग का समापन है: राष्ट्रपति रामनाथ कोविंद
राष्ट्रपति रामनाथ कोविंद ने असम के पूर्व मुख्यमंत्री तरूण गोगोई के निधन पर सोमवार को शोक प्रकट किया और कहा कि उनके देहावसान से एक युग का अंत हो गया है।
नई दिल्ली: राष्ट्रपति रामनाथ कोविंद ने असम के पूर्व मुख्यमंत्री तरूण गोगोई के निधन पर सोमवार को शोक प्रकट किया और कहा कि उनके देहावसान से एक युग का अंत हो गया है। राष्ट्रपति ने कहा कि उनका लंबा कार्यकाल राज्य में महत्वपूर्ण बदलाव का काल था। गोगोई का सोमवार को गुवाहाटी में निधन हो गया। उनका कोविड-19 से संक्रमण मुक्ति के बाद का इलाज चल रहा था। वह 84 साल के थे। राष्ट्रपति कोविंद ने ट्वीट किया, ‘‘असम के पूर्व मुख्यमंत्री श्री तरूण गोगोई के निधन की खबर पाकर बहुत दुखी हूं। देश ने समृद्ध राजनीतिक एवं प्रशासनिक अनुभव वाले एक दिग्गज नेता को खो दिया है। उनका लंबा कार्यकाल राज्य में महत्वपूर्ण बदलाव का काल था।’’ राष्ट्रपति ने लिखा कि उन्हें असम के विकास और खासकर कानून व्यवस्था में सुधार के प्रति उनकी कोशिशें तथा राज्य में उग्रवाद से मुकाबला करने को लेकर सदैव याद किया जाएगा। उन्होंने कहा, ‘‘ उनका निधन एक युग का समापन है। इस दुख की घड़ी में उनके परिवार, मित्रों और समर्थकों के प्रति मेरी संवेदना है।’’ वहीं, राष्ट्रपति रामनाथ कोविंद के अलावा प्रधानमंत्री नरेन्द्र मोदी ने भी तरुण गोगोई के निधन पर गहरा शोक प्रकट किया और कहा कि वह एक लोकप्रिय नेता और वरिष्ठ प्रशासक थे, जिनके पास असम के साथ-साथ केंद्र में भी काम करने का वर्षों का लंबा राजनीतिक अनुभव था।पीएम मोदी ने ट्वीट कर कहा, ‘‘श्री तरुण गोगोई एक लोकप्रिय नेता और वरिष्ठ प्रशासक थे, जिनके पास असम के साथ-साथ केंद्र में भी काम करने का वर्षों का लंबा राजनीतिक अनुभव था। उनके निधन से गहरा धक्का लगा है। दुख की इस घड़ी में मेरी संवेदनाएं उनके परिजनों और समर्थकों के साथ है।’’ गौरतलब है कि सोमवार की शाम 5 बजकर 35 मिनट पर तरुण गोगोई के निधन की जानकारी मिली। असम के स्वास्थ्य मंत्री हिमंत बिस्व सरमा ने नके निधन की पुष्टि की है। हेमंत बिस्वा सरमा ने बताया कि असम के पूर्व मुख्यमंत्री और कांग्रेस नेता तरुण गोगोई (फाइल तस्वीर में) का गुवाहाटी में निधन हो गया।